
              NICOLAE ROBU

REFERAT
privind aprobarea noii înţelegeri de înfrăţire între Municipiul Timişoara şi Municipiul Graz din Austria 

Municipiul Timişoara şi Municipiul Graz din Landul Steiermark, Austria, au încheiat un Protocol de înfrăţire la data de 14 mai 1982, primul acord de înfrăţire semnat de Municipiul Timişoara.

În anul 2006, relaţiile dintre cele două oraşe au fost reactivate şi au fost stabilite mai multe domenii de cooperare de interes reciproc, precum: reabilitarea clădirilor istorice, dezvoltarea economică, cultură şi administraţie publică locală, iar în anul 2007 o delegaţie oficială din oraşul Graz a efectuat o vizită la Timişoara pentru a identifica posibilităţile de cooperare dintre oraşe în domeniile universitar, medical, cultural şi economic.

Între 2007 şi 2012 au avut loc diverse schimburi de experienţă pe mai multe teme – managementul parcărilor publice, dezvoltare urbană, transport public şi managementul traficului, apă şi canalizare, programe europene, turism, cultură şi proiecte –  în care au fost implicaţi reprezentanţi ai administraţiilor locale şi serviciilor publice din cele două oraşe. 
În 2012 s-au aniversat 30 de ani de la înfrăţirea dintre oraşe şi oraşul Graz a propus să fie semnat un nou acord de înfrăţire, care să corespundă nevoilor şi intereselor actuale din domeniile economic, cultural şi social, data ceremoniei de semnare a noului acord fiind stabilită pentru anul 2013. 

Textul noii înţelegeri propuse de oraşul Graz prevede cooperarea prin: 

· schimburi de experienţă în ambele oraşe, în domeniile administraţie locală şi auto-administare; conservarea patrimoniului istoric; afaceri şi turism; ecologie şi protecţia mediului; afaceri culturale; infrastructură;

· transfer de cunoştinţe între instituţii ştiinţifice, caritabile şi sociale din ambele oraşe;

· regionalizare internaţională şi participarea în parteneriat la proiecte europene.

În conformitate cu prevederile art. 16 din Legea administraţiei publice locale nr. 215/2001, actualizată, şi potrivit dispoziţiilor art. 41 din Legea tratatelor nr. 590/2003, înţelegerea de înfrăţire între Municipiul Timişoara din România şi Municipiul Graz din Landul Steiermark, Austria,  a fost avizată  favorabil de către Ministerul Afacerilor Externe (Avizul nr. H2-1/2519 din 04.06.2013, înregistrat la Municipiul Timişoara sub numărul SC2013-017182/17.06.2013) şi de către Ministerul Dezvoltării Regionale şi Administraţiei Publice (Avizul nr. 50663 din 25.06.2013, înregistrat la Municipiul Timişoara sub numărul CP2013-673/01.07.2013). 

Având în vedere cele mai sus menţionate, propunem spre aprobare următoarele:

1. Aprobarea noii înţelegeri de înfrăţire între Municipiul Timişoara şi Municipiul Graz din Austria, conform anexei la prezentul referat.

Anexăm la prezenta solicitare:

· textul noii înţelegeri de înfrăţire între Municipiul Timişoara şi Municipiul Graz din Austria.

